作者:李曾伯
標題:賀新涼・賀新郎
內容:可恨經年別。正安排、剖瓜植竹，擬酬佳節。應為犁鋤機杼懶，天遣阿香磨折。翻一餉、廉纖悽切。寂寞金針紅線女，枉玉簫、吹斷秦樓月。清漏靜，楚天闊。東皋且願三農悅。任從渠、鵲橋蛛網，一番虛設。挽取天河聊為我，盡洗西風殘熱。休懊惱、雲生巫峽。底用乞靈求太巧，看世人、弄巧多成拙。姑止酒，命茶啜。